РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/20-25

10. фебруар 2025. године

Б е о г р а д

З А П И С Н И К

12. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 07. ФЕБРУАРА 2025. ГОДИНЕ

Седница је почела у 11,00 часова.

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Драган Јовановић, Дејан Булатовић, Ивана Стаматовић, Радослав Милојичић, Милија Милетић, Дијана Радовић, Јожеф Тобиаш и Мирослав Алексић.

Седници нису присуствовали чланови Одбора: Жика Гојковић, Горан Петковић, проф. др Бранимир Несторовић, Душан Никезић, др Ана Орег, Слободан Илић и Зоран Сандић, као ни њихови заменици.

Седници су присуствовали представници Министарства пољопривреде, шумарства и водопривреде: Ливија Павићевић, државни секретар, Ненад Катанић, помоћник министра Сектора за пољопривредну политику и Бојан Живковић, помоћник директора Управе за аграрна плаћања.

Пре утврђивања дневног реда, на основу члана 92. став 2., а сагласно члану 82. Пословника Народне скупштине, његову допуну благовремено је предложила народни посланик Ивана Стаматовић, тако да се дневни ред допуни тачкама: Разматрање Предлога закона о изменама и допунама Закона о ветеринарству, који је поднела народни посланик Ивана Стаматовић (број 011-189/25 од 3. фебруара 2025. године) и Разматрање Предлога закона о изменама и допунама Закона о добробити животиња, који је поднела народни посланик Ивана Стаматовић (број 011-191/25 од 3. фебруара 2025. године). Одбор је већином гласова (7 за, 2 није гласало) прихватио овај предлог за допуну дневног реда.

Председник Одбора је потом затражио да се чланови Одбора изјасне о целокупном дневном реду, те је Одбор већином гласова (8 за, 1 није гласао) усвојио следећи:

Д н е в н и р е д

1. Разматрање Информације о раду Министарства пољопривреде, шумарства и водопривреде за период од 1. октобра до 31. децембра 2024. године (број 02-1247/ 24-7 од 3. фебруара 2025. године);
2. Разматрање Предлога закона о изменама и допунама Закона о ветеринарству, који је поднела народни посланик Ивана Стаматовић (број 011-189/25 од 3. фебруара 2025. године);

3. Разматрање Предлога закона о изменама и допунама Закона о добробити животиња, који је поднела народни посланик Ивана Стаматовић (број 011-191/25 од 3. фебруара 2025. године).

Пре почетка расправе о тачкама дневног реда, усвојен је записник 11. седнице Одбора, која је одржана 28. јануара 2025. године, у тексту у коме је и предложен. Записник је усвојен већином гласова (8 за, 1 није гласао).

Председник Одбора је предложио спајање расправе од прве до треће тачке Дневног реда седнице Одбора. Одбор је већином гласова (8 за, 1 није гласао) прихватио овај предлог.

Прва до треће тачке дневног реда - Разматрање Информације о раду Министарства пољопривреде, шумарства и водопривреде за период од 1. октобра до 31. децембра 2024. године, Разматрање Предлога закона о изменама и допунама Закона о ветеринарству, који је поднела народни посланик Ивана Стаматовић и Разматрање Предлога закона о изменама и допунама Закона о добробити животиња, који је поднела народни посланик Ивана Стаматовић.

Ливија Павићевић, државни секретар, је рекла да у Информацији о раду Министарства пољопривреде, шумарства и водопривреде за четврти квартал, фокус био на јачању подршке пољопривредним произвођачима и обезбеђивању фер тржишних услова за наше пољопривреднике, унапређењу законодавног оквира, међународној сарадњи и спровођењу реформских прописа у складу са европским интеграцијама. Такође, нагласила је да остварени резултати показују посвећеност одговорној аграрној политици и континуираном унапређењу услова за развој српске пољопривреде. Министарство пољопривреде, шумарства и водопривреде је расписало девет јавних позива за остваривање права на подстицаје, чиме је настављена подршка пољопривредницима, инвестицијама и модернизацији производње. Истакла је да се посвећено радило на унапређењу законодавног оквира у пољоприведи. Усвојен је Закон о изменама и допунама Закона о подстицајима, док су још четири закона у процедури усвајања а шест у фази израде. Донете су три одлуке и четири уредбе и тринаест правилника као и наредба о мерама спречавања ширења куге малих преживара. Интезивно се ради на изради Стратегије пољопривреде Републике Србије за период 2025-2034. година. Такође, истакла је да се активно ради на првом двогодишњем извештају о транспарентности у складу са Париским споразумом и на унапређењу националног законодавства у рибарству, као и на припреми националног стратешког плана за аква културу. Када је реч о улагању у водоприведу, Србија наставља са пројектима који су од кључног значаја за одрживи развој земље и заштиту животне средине. Нагласила је да је ово само део редовних активности које Министарсво пољоприведе, шумарства и водопривреде спроводи са циљем унапређења сектора који су од виталног значаја за нашу економију и друштво.

Ивана Стаматовић, члан Одбора, као предлагач закона, изјавила је да су предложене измене и допуне Закона о ветеринаству и Закона о добробити животиња усмерене у правцу решавања дугогодишњих проблема и подстицаја локалним самоуправама као помоћи да те проблеме реше, а исто тако и помоћ Министарству пољоприведе, шумарства и водопривреде да има сараднике у решавању тих проблема.

У дискусији су учествовали народни посланици: Маријан Ристичевић, Милетић Милија, Алексић Мирослав, Драган Јовановић, Јожеф Тобијаш, Дејан Булатовић и Ивана Стаматовић.

Одбор је једногласно (9 за), а на основу члана 229. став 4. Пословника Народне скупштине закључио да поднесе Народној скупштини следећи

И з в е ш т а ј

Сагласно члану 229. Пословника Народне скупштине, Одбор за пољопривреду, шумарство и водопривреду размотрио је Информацију о раду Министарства пољопривреде, шумарства и водопривреде за период од 1. октобра до 31. децембра 2024. године и одлучио да јe прихвати.

Одбор је већином гласова (­­­8 за, 1 није гласао), а на основу члана 156. став 3. Пословника Народне скупштине одлучио да поднесе Народној скупштини следећи

И з в е ш т а ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама и допунама Закона о ветеринарству, у начелу.

За известиоца Одбора на седници Народне скупштине одређен је Маријан Ристичевић, председник Одбора.

Одбор је већином гласова (­­­ 8 за, 1 није гласао), а на основу члана 156. став 3. Пословника Народне скупштине одлучио да поднесе Народној скупштини следећи

И з в е ш т а ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама и допунама Закона о добробити животиња, у начелу.

За известиоца Одбора на седници Народне скупштине одређен је Маријан Ристичевић, председник Одбора.

Одбор је већином гласова (8 за, 1 није гласао) донео следећи:

З а к љ у ч а к

Одбор препоручује да се Влада Републике Србије и Министарство пољоприведе, шумарства и водопривреде изјасне о Предлогу закона о изменама и допунама Закона о ветеринарству и Предлогу закона о изменама и допунама Закона о добробити животиња које је поднела народни посланик Ивана Стаматовић.

Пошто других питања и предлога није било, седница је закључена у 12.50 часова.

Саставни део овог записника чини обрађени тонски снимак седнице Одбора, а видео запис се налази на интернет страници Народне скупштине.

СЕКРЕТАР ПРЕДСЕДНИК

Данка Јевтовић Маријан Ристичевић